SL Uradni list Evropske unije C 292/4

Končno poročilo pooblaščenca za zaslišanje (1)

COMP/39.452 – Okovje za okna in balkonska vrata

2012/C 292/04

Postopek se nanaša na kartel devetih proizvajalcev okovja za okna in balkonska vrata, ki so se v letih od 1999 do 2007 vsako leto dogovarjali o povišanjih cen v Evropskem gospodarskem prostoru (EGP).

OZADJE

Potem ko je podjetje Roto Frank AG zaprosilo za imuniteto pred globami v okviru obvestila o prizanesljivosti, so bili julija 2007 izvedeni nenapovedani pregledi. Posledično sta tudi podjetji Gretsch-Unitas GmbH in Mayer & Co Beschläge GmbH zaprosili za uporabo obvestila o prizanesljivosti. Komisija je podjetju Roto Frank junija 2007 odobrila pogojno imuniteto pred globami.

PISNI POSTOPEK

Obvestilo o nasprotovanju

Potem ko so bile vložene zgoraj omenjene prošnje za uporabo obvestila o prizanesljivosti in je nato Komisija opravila preiskavo, je Komisija 16. junija 2010 sprejela obvestilo o nasprotovanju, ki je bilo naslovljeno na 14 pravnih oseb, ki so pripadale devetim skupinam podjetij. (2) Komisija je v tem obvestilu prišla do predhodnega zaključka, da so bili naslovniki v letih od 1999 do 2007 udeleženi v eni in nenehni kršitvi člena 101 PDEU in člena 53 Sporazuma EGP, saj so se vsako leto dogovarjali o povišanjih cen v EGP. Komisija je napovedala, da namerava izdati Sklep o obstoju kršitve in naložiti globe v skladu s členoma 7 in 23 Uredbe (ES) št. 1/2003.

Dostop do spisa

Naslovnikom obvestila o nasprotovanju je bil omogočen dostop do spisa prek medija CD-ROM, ki so ga prejeli 5. julija 2010. Poleg tega so lahko v prostorih Komisije pregledali izjave podjetij.

Udeležena podjetja v zvezi z dostopom do spisa niso izrazila nobenih pripomb.

Podaljšanje roka za odgovor na obvestilo o nasprotovanju

Naslovnikom obvestila o nasprotovanju je bil najprej za pripravo pisnega stališča o navedbah iz obvestila o nasprotovanju odobren rok osmih tednov od prejema spisa na mediju CD-ROM.

Nekaj strank je pri meni vložilo prošnje za podaljšanje tega roka in delno sem jim ugodil. Na podlagi utemeljitve udeležencev je bil rok podaljšan za enega do tri tedne. Podaljšanje za tri tedne je bilo odobreno predvsem zaradi prevoda dokumentacije v spisu Komisije, ki ni bila napisana v jeziku prosilca.

Vsi naslovniki so na obvestilo o nasprotovanju odgovorili v zahtevanem roku.

Ker je podjetje Strenger septembra 2010 po pravnem nasledstvu spremenilo svojo pravno obliko in ime, je Komisija podjetju sporočila, da bo sklep naslovljen na novo podjetje in mu dala priložnost, da izrazi svoje mnenje.

USTNI POSTOPEK

Ustno zaslišanje

Vsa podjetja, udeležena v postopku, so izkoristila pravico do ustnega zaslišanja. Zaslišanje je potekalo 19. oktobra 2010.

OSNUTEK SKLEPA

Potem ko so naslovniki obvestila o nasprotovanju pisno in ustno izrazili svoje mnenje, je Komisija še enkrat potrdila svoje navedbe iz obvestila o nasprotovanju o vseh devetih skupinah podjetij. Vendar pa je odstopila od navedb iz obvestila o nasprotovanju v zvezi s tremi pravnimi osebami, ki so pripadale podjetjem Maco, Fuhr in Siegenia. Kar zadeva italijansko podjetje AGB, Komisija meni, da je kršitev trajala okoli 8 mesecev manj in se je nanašala le na Italijo.

Osnutek sklepa se po mojem mnenju nanaša le na tiste navedbe iz obvestila o nasprotovanju, o katerih so udeležena podjetja lahko izrazila svoje stališče.

Ugotavljam, da je bila v tej zadevi spoštovana pravica do zaslišanja vseh strank, ki so bile udeležene v tem postopku.

V Bruslju, 26. marca 2012 Michael ALBERS

(1) Na podlagi člena 16 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegenia-Frank Verwaltungs-GmbH, NORAA GmbH (Siegenia), Aug. Winkhaus GmbH & Co, KG (Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr), Alban Giacomo SpA (AGB).